REGOLAMENT TA’ IMPLIMENTAZZJONI TAL-KUMMISSJONI (UE) 2022/1226

tal-14 ta’ Lulju 2022

li jagħti awtorizzazzjoni tal-Unjoni għall-prodott bijoċidali waħdieni “Bioquell HPV-AQ”

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari l-ewwel subparagrafu tal-Artikolu 44(5) tiegħu,

Billi:

(1) Fid-19 ta’ Jannar 2017, Ecolab Deutschland GmbH ippreżentat applikazzjoni f’konformità mal-Artikolu 43(1) tar-Regolament (UE) Nru 528/2012 għall-awtorizzazzjoni ta’ prodotti bijoċidali waħdieni bl-isem “Bioquell HPV-AQ” tat-tipi ta’ prodott 2, 3 u 4, kif deskritt fl-Anness V ta’ dak ir-Regolament, u pprovdiet konferma bil-miktub li l-awtorità kompetenti tan-Netherlands kienet aċċettat li tevalwa l-applikazzjoni. L-applikazzjoni ġiet irreġistrata bin-numru tal-każ BC-ML029042-45 fir-Reġistru għall-Prodotti Bijoċidali.

(2) “Bioquell HPV-AQ” fih il-perossidu tal-idroġenu bħala s-sustanza attiva, dan huwa inkluż fil-lista tal-Unjoni tas-sustanzi attivi approvati msemmija fl-Artikolu 9(2) tar-Regolament (UE) Nru 528/2012 għat-tipi ta’ prodotti 2, 3 u 4.

(3) Fid-29 ta’ Marzu 2021, f’konformità mal-Artikolu 44(1) tar-Regolament (UE) Nru 528/2012, l-awtorità kompetenti tal-evalwazzjoni ppreżentat rapport ta’ valutazzjoni u l-konklużjonijiet tal-evalwazzjoni tagħha lill-Aġenzija Ewropea għas-Sustanzi Kimiċi (“l-Aġenzija”).

(4) Fl-4 ta’ Novembru 2021, f’konformità mal-Artikolu 44(3) tar-Regolament (UE) Nru 528/2012, l-Aġenzija ssottomettiet opinjoni (2) lill-Kummissjoni, l-abbozz tas-sommarju tal-karatteristiċi tal-prodott bijoċidali ( “SKP”) ta’ “Bioquell HPV-AQ” u r-rapport finali tal-valutazzjoni tal-prodott bijoċidali waħdieni.

(5) L-opinjoni kkonkludiet li l-prodott bijoċidali “Bioquell HPV-AQ” huwa eliġibbli għall-awtorizzazzjoni tal-Unjoni f’konformità mal-Artikolu 42(1) ta’ dak ir-Regolament u li, soġġett għall-konformità mal-abbozz tal-SKP, jissodisfa l-kundizzjonijiet stabbiliti fl-Artikolu 19(1) ta’ dak ir-Regolament.

(6) Fil-25 ta’ Novembru 2021, l-Aġenzija bagħtet l-abbozz tal-SKP bil-lingwi uffiċjali kollha tal-Unjoni lill-Kummissjoni f’konformità mal-Artikolu 44(4) tar-Regolament (UE) Nru 528/2012.

(7) Il-Kummissjoni taqbel mal-opinjoni tal-Aġenzija u għalhekk tqis li jixraq li tagħti awtorizzazzjoni tal-Unjoni għal “Bioquell HPV-AQ”.

(8) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Prodotti Bijoċidali,

ADOTTAT DAN IR-REGOLAMENT:

Artikolu 1 Qed tingħata l-awtorizzazzjoni tal-Unjoni bin-numru tal-awtorizzazzjoni EU-0027469-0000 lil Ecolab Deutschland GmbH għat-tqegħid fis-suq u għall-użu tal-prodott bijoċidali waħdieni “Bioquell HPV-AQ”, f’konformità mas-sommarju tal-karatteristiċi tal-prodott bijoċidali stabbilit fl-Anness. L-awtorizzazzjoni tal-Unjoni hija valida mis-7 ta’ Awwissu 2022 sal-31 ta’ Lulju 2032.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-14 ta’ Lulju 2022. Għall-Kummissjoni Il-President Ursula VON DER LEYEN

(1) ĠU L 167, 27.6.2012, p. 1.

(2) ECHA opinion of 13 October 2021 on the Union authorisation of “Bioquell HPV-AQ” (ECHA/BPC/296/2021), https://echa.europa.eu/bpc-opinions-on-union-authorisation